b'\n_START_ARTICLE_\nNuha\xc5\xa1e\n_START_PARAGRAPH_\nNuha\xc5\xa1e, Nuha\xc5\xa1a ali Nuha\xc5\xa1 je bila pokrajina v sedanji severozahodni Siriji, ki je cvetela v 2. tiso\xc4\x8dletju pr. n. \xc5\xa1t. Bila je federacija ve\xc4\x8d kraljestev in verjetno imela tudi vrhovnega kralja. Oblast v Nuha\xc5\xa1i je prehajala iz rok v roke razli\xc4\x8dnih velikih sil, med katerimi so bili najpomembnej\xc5\xa1i Egip\xc4\x8dani, Mitani in Hetiti. Upor proti Hetitom je spro\xc5\xbeil napad \xc5\xa0upiluliume I. na Nuha\xc5\xa1e in njeno priklju\xc4\x8ditev k Hetitskemu cesarstvu.\n_START_SECTION_\nIme, meje in dru\xc5\xbebena ureditev\n_START_PARAGRAPH_\nIme Nuha\xc5\xa1e je semitsko in pomeni bogat ali cveto\xc4\x8d. Ozemlje Nuha\xc5\xa1e je segalo od doline Evfrata na vzhodu do Oronta na zahodu in Hamata na jugu do Alepa na severu. Vanj ni bila vklju\xc4\x8dena Ebla, od Evfrata pa sta jo lo\xc4\x8devali  reki Emar in A\xc5\xa1tata.  Na zahodu je do Oronta segala samo takrat, kadar je k njen spadala Nija. Glavno mesto se je imenovalo Kan \xc5\xa0ajkun. _NEWLINE_Hetitska besedila omenjajo "kralje Nuha\xc5\xa1e", se pravi da je bila sestavljena iz ve\xc4\x8d manj\xc5\xa1ih kraljestev, ki so tvorila nekak\xc5\xa1no konfederacijo. Eden od monarhov je imel vlogo primus inter pares (prvi med enakimi) in imel rezidenco v Ugulzatu._NEWLINE_Ve\xc4\x8dina prebivalstva v drugi polovici 2. tiso\xc4\x8dletja pr. n. \xc5\xa1t. je bila zahodnosemitskega porekla, vladajo\xc4\x8di razred pa so tvorili Huriti. Diplomatski jezik je bila huritska razli\xc4\x8dica akad\xc5\xa1\xc4\x8dine. Huritski izrazi se pojavljajo v vseh akadskih stavkih in tvorijo pribli\xc5\xbeno petino njihove vsebine. V kronanje kralja je spadalo tudi maziljenje, ki je bilo splo\xc5\xa1na praksa v bronastodobnih kraljestvih zahodne Azije.\n_START_SECTION_\nZgodovina\n_START_PARAGRAPH_\nIme Nuha\xc5\xa1e se pojavlja v dvojezi\xc4\x8dnem hetitsko-huritskem besedilu z naslovom Pesem odre\xc5\xa1itve, prepisanem iz huritskega izvirnika, datiranega v leto 2000 pr. n. \xc5\xa1t.  V huritskem besedilu je podatek, da je bila Nuha\xc5\xa1e tesen zaveznik Eble. Regija je bila omenjena tudi v arhivih Marija in Alalaka, vendar ne kot politi\xc4\x8dno enotna entiteta. V \xc4\x8dasu Marija so bili severni deli Nuha\xc5\xa1e pod oblastjo Jamhada, ju\xc5\xbeni pa pod oblastjo Katne. Tutmoz III. jo je v 15. stoletju pr. n. \xc5\xa1t. priklju\xc4\x8dil Egiptu, kasneje pa je pri\xc5\xa1la pod oblast Mitanija._NEWLINE_Egip\xc4\x8dansko-hetitski mirovni sporazum kralja Muvatalija II. iz 13. stoletja pr. n. \xc5\xa1t. omenja sporne meje med Nuha\xc5\xa1o in Alepom. Prebivalci Nuha\xc5\xa1e so prosili hetitskega kralja Hatu\xc5\xa1ilija III., da jim da ozemlje, ki si ga je lastil Alep. Hatu\xc5\xa1ili je izpolnil njihovo pro\xc5\xa1njo. Datum obmejnih sporov, v katere so se vme\xc5\xa1ali Hetiti, je te\xc5\xbeko natan\xc4\x8dno dolo\xc4\x8diti, vsekakor pa so se dogajali sredi 13. stoletja pr. n. \xc5\xa1t. _NEWLINE_Amarnska pisma dokazujejo, da je imela Nuha\xc5\xa1e obmejne spore tudi s sosednjim Amurrujem. _NEWLINE_V \xc5\xbeelezni dobi se je pokrajina imenovala Lua\xc5\xa1.'